Karl Kristinsson , sýklafræðingur á Landspítalanum , segir bakteríuna sem nýlega orsakaði hópmatareitrun á höfuðborgarsvæðinu að öllum líkindum fundna . Karl segir bakteríuna , enterotoxigenic E.coli sem er ein helsta orsök ferðamannaniðurgangs , hafa fundist í þremur af fjórum saursýnum sem send voru til rannsóknar í Danmörku . Bakterían , sem á íslensku nefnist þarmeitursmyndandi E.coli , gefur frá sér eiturefni og koma einkenni eitrunarinnar mjög vel heim við þau einkenni sem komu upp . Hópsýking af völdum þessarar bakteríu hefur hins vegar aldrei greinst á Íslandi áður og þar sem óvenjulegt þykir að hún komi upp á Vesturlöndum hefur til þessa ekki verið leitað sérstaklega að henni við hópsýkingar hér á landi . Margir Íslendingar hafa hins vegar smitast af henni á ferðalögum til heitari landa . Karl segir að mikið þurfi að vera af bakteríunni í matvælunum til að valda sýkingu og eins og aðrar þarmasýkingar komi hún helst upp þar sem hreinlæti er ábótavant . Um 150 manns í fimm fermingarveislum á skírdag fengu matareitrun og stöðvaði Heilbrigðiseftirlit Reykjavíkur starfsemi veitingahússins Árbergs við Ármúla vegna gruns um að ástæðu sýkingarinnar mætti rekja til veislufanga sem keyptar voru þaðan . Beindist grunurinn helst að brúnni sósu eða roast beef .